Man neem video van selfmoord oor vriendin hom losJames M. Jeffrey (Foto: Facebook/Daily Mail) ŉ 49-jarige man van die Amerikaanse deelstaat Alabama het homself Woensdag doodgeskiet terwyl ŉ video van sy selfmoord regstreeks op sosiale media gebeeldsaai is. Volgens polisieowerhede het die “erg ontstelde” James M. Jeffrey sy lewe geneem omdat hy en sy spesiale vriendin se paadjies geskei het. Die Daily Mail berig Jeffrey se vriendin het glo minute vroeër die polisie gebel en gesê sy is bekommerd omdat hy nie meer sy selfoon antwoord nie. Die polisie kon egter nie daarin slaag om Jeffrey se huis betyds te bereik nie, en hy het sy eie lewe geneem etlike minute voor hulle by sy huis opgedaag het. ŉ Video van sy selfmoord, wat regstreeks op Facebook gebeeldsaai is, is nagenoeg 1 000 keer gekyk voor dit deur Facebook verwyder is. Dit is die derde soortgelyke geval in April. Vroeër vandeesmaand het ŉ Thaise man eers sy 11 maande oue dogtertjie vermoor en toe homself geskiet, en ook ŉ video van die moord en selfmoord verfilm. Twee mans van Afghanistan is ook verlede week in hegtenis geneem nadat hulle ŉ video van die bendeverkragting van ŉ tienermeisie op sosiale media gedeel het. Maroela Media het ook vroeër berig oor die selfmoord van die Amerikaner Steve Stephens nadat hy oor Paasfees ŉ 74-jarige man doodgeskiet en ŉ video daarvan op sosiale media gedeel het. Stephens het later, voor hy deur polisie vasgetrek kon word, sy eie lewe geneem. Bron: Daily Mail